Predsjednik vlade Andrej Plenković na sastanku s čelnicima parlamentarnih stranaka zatražit će podršku za bilateralno rješavanje graničnog prijepora sa Slovenijom.

- Cilj sastanka je predstaviti širi kontekst naših odnosa sa Slovenijom, pristupiti rješavanju otvorenog graničnog pitanja na način da je to pitanje bilateralnih razgovora - kazao je Plenković u četvrtak na početku sjednice vlade.

- Želimo u dijalogu sa slovenskom stranom u duhu dobrosusjedstva pronaći rješenja koja će biti na tragu izrazito mudre, stabilne, pouzdane politike koju smo vodili proteklih mjeseci - dodao je premijer.

Plenković nije htio otkriti kakav će prijedlog predstaviti Slovencima, ali je vrlo brzo otkriveno da se planira definiranje neutralne zajedničke zone ribarenja po sredini akvatorija Piranskog zaljeva. To je potvrdio predsjednik udruge profesionalnih ribara Mare Croaticum Daniele Kolec, koji je novinarima predao mapu kompromisnog rješenja oko Piranskog zaljeva koju je dobio iz Uprave za ribarstvo Ministarstva poljoprivrede. Doduše, riječ je o hrvatskom prijedlogu rješenja.

- Rješenje je na vidiku, a to je da imamo zajednički dogovor te da slovenski i hrvatska ribari tu rade zajedno. Nadam se da će to Slovenija prihvatiti i da se već jednom smire tenzije. I sam sam na neki način sudjelovao u izradi ovog rješenja, a najbitnije je da se nađe kompromis i da stanemo na kraj ovim provokacijama - kazao nam je Kolec.

Ipak, nije siguran hoće li Slovenci pristati na ovakav kompromis: - Ne znam jesu li oni suglasni, ali razgovarao sam sa slovenskim ribarima neki dan. Oni danas imaju sastanak s njihovim političarima i nadam se da će prevladati razum i da ćemo to riješiti na zadovoljstvo svih, veli Kolec.

Reakcije oporbe raznovrsne

Nakon izlaska sa sastanka, koji je opravdao drugim obavezama, čelnik stranke Bandić Milan 356, Milan Bandić, novinarima je parafrazirao Titovu izjavu 'tuđe nećemo, svoje nedamo'.

- Treba nastaviti bilateralne pregovore do konačnog dogovora, ali pod geslom.. Tuđe ne želimo, a svoje ne poklanjamo, kazao je Bandić.

Predjsednik HSS-a Krešo Beljak rekao je prije sastanka kako očekuje da će premijer htjeti poništiti odluku o nepriznavanju arbitraže. 'To ne bu išlo', rekao je Beljak. Što su rekli drugi čelnici parlamentarnih stranaka, možete pročitati OVDJE.